钦定古今图书集成/历象汇编/庶征典/第186卷 > 王充论衡 > 《为朝官及岳牧贺慈竹再生表》陈子昂
## 钦定古今图书集成/历象汇编/庶征典/第186卷 > 王充论衡 > 《为朝官及岳牧贺慈竹再生表》陈子昂

臣某等言：臣等闻《书》曰：“天视自我民视，天听自我民
听。”故尧臣方命，降震怒之灾，姬旦圣人，受昭事之福。
先王所以恭畏上下，祇奉天心，于是有昭德塞违，惩
恶劝善，所以明枉直，正典刑。伏奉恩敕宣示司农卿
宗正乡所奏。日者王德寿等承使失言，虐滥无辜，灾
感蝗虫，毒痡慈竹，宁岁为之饥馑，甿庶以之流离冤
魂冥呻，元感。上恻，乃降明制，发德音，恤淫刑，蠲雪典。
于是幽魂雪愤，遗噍昭苏。枯竹由其再生，蝗虫为之
陨迹，牂蛮动色，瘴疠收氛，当夭札之凶年，致昇平之
稔岁。非夫圣灵昭感，天人合符，何凶吉之征，报同影
响，天下幸甚。臣等闻圣人法天，所以顺物，小人违道，
则必乱常。故《虞》称“钦明，严四凶之罪”；鲁有仁义，正两
观之诛。所以邦家用昌，苛慝不作。王某等色厉内荏，
心僻行坚，弄《指刑》之文，为商裔之法，以讼受服，同恶
自尤，竟招殛窜之辜，允肃政刑之序。今者苍鹰敛翼，
乳虎含牙，朝廷无腹诽之忧，天下有措手之颂。信可
以惩残创酷，诱善旌冤，永清侮弄之阶，共登仁寿之
域。臣等谬赞台阁，忝守藩维，实思仰奉大猷，以穆中
典。幸属至圣崇德，小人勿用，凡在庶品，实百恒欢。虽
成康颂声，文景默化，刑清政肃，曾何足云？伏乞书之
《国经》，颁示天下，使四方风动，万国归仁，垂范后昆，以
为炯诫。无任庆抃之至。